
Parentifikáció, önbecsülés és perfekcionizmus közti összefüggések vizsgálata fiatal felnőttek körében

Kulcsszavak: parentifikáció, hamis szelf, önértékelés, perfekcionizmus
A parentifikáció, az önértékelés és a perfekcionizmus kutatott területek a pszichológián belül, de ezen folyamatok közti összefüggéssel eddig kevés tanulmány foglalkozott. Kutatásom célja a parentifikáció perfekcionizmusra, a feltételes és globális önértékelésre gyakorolt hatásával kapcsolatos összefüggések, illetve a két nem parentifikációnak való kitettsége közti eltérések vizsgálata volt. Kutatásomban 128 18-25 éves felnőtt (átlagéletkor 20,4 SD = 1,8, 86 nő) vett részt, az adatgyűjtést online, önkitöltős kérdőívekkel (GyFS, RSES-H, CSES-H, FMPS) végeztem. Azt találtam, hogy a parentifikáció emocionális parentifikáció és igazságtalanság dimenziója összefüggésben van a perfekcionizmus és a feltételes önbecsülés magasabb, valamint a globális önbecsülés alacsonyabb értékeivel, azonban az instrumentális parentifikáció esetén nem volt kimutatható korreláció egyik esetben sem. A nemek között nem találtam szignifikáns eltérést a parentifikáció értékek között. Ezen eredmények közelebb vihetnek minket a parentifikáció jelenségének és a személyiségre gyakorolt hatásának pontosabb feltérképezéséhez.



